हिंदू धर्म में विवाहित स्त्रियां अपनी शादीशुदा जिंदगी को खुशहाल बनाये रखने के लिए कई व्रत रखती हैं, इनमें सबसे महत्वपूर्ण है करवा चौथ। यह पर्व कार्तिक माह की कृष्ण पक्ष की चतुर्थी पर मनाया जाता है। अंग्रेजी कैलेंडर के अनुसार यह तिथि अक्टूबर या नवंबर के महीने में आती है। 2017 में यह पर्व 8 अक्टूबर को मनाया जा रहा है। इस दिन विवाहित महिलाएं अपने पति की लंबी उम्र के लिए निर्जला उपवास रखती हैं। वहीं कुंवारी लड़कियां भी अच्छा जीवनसाथी पाने के लिए इस व्रत को रखती हैं। इसमें महिलाएं पूरे दिन भूखी और प्यासी रहकर रात्रि में चंद्रमा के पूजन के बाद व्रत खोलती हैं। करवा चौथ दो शब्दों की संधि से बना है। इसमें करवा का मतलब है मिट्टी का बर्तन और चौथ का अर्थ है चतुर्थी तिथि। मान्यता है कि इस दिन करवा का इस्तेमाल करना जीवन में सुख और समृद्धि को दर्शाता है। इस वजह से इस पर्व को करवा चौथ की संज्ञा दी गई है। करवा चौथ का व्रत मुख्य रूप से उत्तर भारत के राज्यों में हर्षोल्लास के साथ मनाया जाता है।